
skleneta naslednjo

	
P  O  G  O  D  B  O

o sofinanciranju nakupa opreme po Javnem razpisu za spodbujanje razvoja terenskih oblik mladinskega dela (oznaka: JR MLADINA-A 2026–2027) –
SKLOP B


1. člen
(pravna podlaga)

Predmetna pogodba se sklepa na podlagi naslednjih dokumentov:
· Zakona o javnem interesu v mladinskem sektorju (Ur. l. RS, št. 42/10 in 21/18 – ZNOrg);
· Pravilnika o izvajanju Zakona o javnem interesu v mladinskem sektorju (Ur. l. RS, št. 47/11);
· Statuta Mestne občine Maribor (MUV, št. 10/11, 8/14, 12/19, 4/22 in 22/25);
· Odloka o javnem interesu v mladinskem sektorju v Mestni občini Maribor (MUV, št. 13/13 in 26/23);
· Odloka o proračunu Mestne občine Maribor za leto 2026 (MUV, št. 8/25, 19/25, 8/26 in 10/26);
· Sklepa o začetku postopka in imenovanju strokovne komisije za izvedbo Javnega razpisa za spodbujanje razvoja terenskih oblik mladinskega dela (oznaka: JR MLADINA-A 2026–2027) (št. 4102-348/2026-2, z dne 10. 8. 2026);
· [bookmark: _Hlk536704751]sklepa Mestne občine Maribor o sofinanciranju izbranih prijaviteljev na podlagi javnega razpisa iz prejšnje alineje, št. ……………… z dne ………………;
· [bookmark: _Hlk156889128]odločbe Mestne občine Maribor o upravičenosti izvajalca do sofinanciranja nakupa opreme, št. ……………, z dne ……………….


2. člen
(ugotovitvene določbe)

Pogodbeni stranki ugotavljata:
· da je MOM 21. 8. 2026 objavila Javni razpis za spodbujanje razvoja terenskih oblik mladinskega dela (oznaka: JR MLADINA-A 2026–2027; v nadaljevanju: javni razpis);
· da se je izvajalec na javni razpis prijavil v sklopu B – sofinanciranje nakupa opreme za izvajanje programov za mlade;
· da ima izvajalec z MOM sklenjeno pogodbo o sofinanciranju programa »[naziv programa]« na podlagi Javnega razpisa za podporo programom v mladinskem sektorju v Mestni občini Maribor v letih 2026, 2027 in 2028 (oznaka: JR PROGRAMI MS 2026–2028), št. ……………………, z dne ……………………;
· da je bil nakup opreme, ki jo je izvajalec prijavil na javni razpis, na podlagi sklepa in odločbe iz 1. člena te pogodbe izbran za sofinanciranje.


3. člen
(predmet pogodbe)

MOM se s to pogodbo zavezuje, da bo v letu 2026 na podlagi javnega razpisa izvajalcu sofinancirala nakup opreme do zneska, določenega v tretjem odstavku tega člena. 
 
Izvajalec se zavezuje, da bo sredstva, prejeta po tej pogodbi, uporabil izključno za kritje stroškov nakupa opreme v skladu s prijavo ter s ponudbeno dokumentacijo, predloženo v okviru javnega razpisa, oz. z novo ali posodobljeno ponudbo, ki jo MOM predhodno pisno odobri v skladu z 10. členom te pogodbe. Prijava z vsemi njenimi prilogami, dopolnitvami in pojasnili je sestavni del te pogodbe.

Celotna nabavna vrednost opreme in znesek sofinanciranja MOM sta določena v naslednji razpredelnici:

	Predmet sofinanciranja
	Celotna nabavna vrednost (EUR) 
	Sofinanciranje s strani 
MOM (EUR)

	Nakup opreme
	
	



Če so dejanski končni upravičeni stroški nakupa opreme nižji od pogodbeno določenega zneska sofinanciranja MOM, se znesek sofinanciranja zniža na višino dejanskih končnih upravičenih stroškov. Če je MOM izvajalcu že nakazala sredstva v znesku, ki presega dejanske končne upravičene stroške, mora izvajalec razliko nemudoma vrniti na transakcijski račun MOM, določen v 9. členu te pogodbe.
 
MOM ima pravico sorazmerno znižati znesek sofinanciranja nakupa opreme, če ugotovi, da izvajalec pogodbenih obveznosti ni izpolnil v celoti ali da prikazani stroški niso upravičeni.

MOM ne krije stroškov nakupa opreme nad zneskom sofinanciranja, določenim v razpredelnici iz tretjega odstavka tega člena.


4. člen
(obveznosti izvajalca)

Obveznosti izvajalca so naslednje:
· izvajalec mora izpolnjevati splošne in posebne pogoje javnega razpisa, na podlagi katerih je bil izbran za sofinanciranje, ter druge obveznosti, določene v javnem razpisu in tej pogodbi;
· izvajalec mora iz lastnih ali drugih dovoljenih virov zagotoviti sredstva za kritje razlike med celotno nabavno vrednostjo opreme in pogodbeno določenim zneskom sofinanciranja MOM;
· izvajalec mora v izvedbeni načrt programa iz tretje alineje 2. člena te pogodbe za leto 2027 vključiti aktivnosti terenskega mladinskega dela na območju MOM ter jim nameniti najmanj 25 % celotnega letnega obsega neposrednega programskega dela z mladimi, izraženega v urah, ter zagotoviti kadrovske in materialne vire, potrebne za njihovo izvedbo; te aktivnosti mora vsebinsko in časovno usklajevati z drugimi izvajalci, izbranimi na javnem razpisu z oznako JR MLADINA-A 2026–2027;
· izvajalec mora pri načrtovanju in izvajanju aktivnosti terenskega mladinskega dela zagotavljati varnost mladih in izvajalcev, imeti vzpostavljene ustrezne postopke za ravnanje ob zaznanih tveganjih in kriznih situacijah ter sodelovati s pristojnimi službami, kadar je to potrebno;
· izvajalec mora aktivno sodelovati z drugimi izvajalci, izbranimi na javnem razpisu, in z MOM pri spremljanju doseganja ciljev javnega razpisa ter skupaj z drugimi izvajalci najpozneje do 15. decembra 2027 pripraviti usklajen skupni predlog modela organizacije in izvajanja terenskega mladinskega dela v MOM v skladu z javnim razpisom in to pogodbo;
· izvajalec mora v vsakem letu izvajanja programa, ki ga MOM sofinancira na podlagi JR PROGRAMI MS 2026–2028, sodelovati pri vseh naslednjih dogodkih in dejavnostih, ki se v posameznem letu izvajajo, in sicer na Kariernem sejmu – sejmu poklicev in izobraževanja, pri pripravi in izvedbi Festivala Mladi Maribor, pri dogodku Noč mladinskih centrov, na organizacijskih in evalvacijskih sestankih ter drugih srečanjih in posvetih, ki jih organizira ali skliče MOM;
· izvajalec mora na poziv MOM najpozneje v osmih (8) dneh od vročitve poziva oz. v daljšem roku, ki ga glede na obseg zahtevane dokumentacije določi MOM, predložiti ali dopolniti dokumentacijo, potrebno za preverjanje izpolnjevanja razpisnih pogojev in pogodbenih obveznosti, zlasti izvirna dokazila, delna poročila, evidence ali izjave;
· izvajalec mora v vseh javnih objavah, ki se nanašajo na predmet sofinanciranja po javnem razpisu, navesti MOM kot sofinancerja in objave vizualno označiti z uporabo logotipa MOM;
· izvajalec mora skrbeti za vidnost lokalne promocijske znamke za mlade Mladi Maribor tako, da:
a) objave na družbenih omrežjih znamke Mladi Maribor, v katerih ga kontaktna oseba MKC Maribor ustrezno označi, deli na svojih družbenih omrežjih;
b) od dneva sklenitve te pogodbe do 31. decembra 2027 najmanj enkrat mesečno na svojih komunikacijskih kanalih (spletna stran, e-novičnik, družbena omrežja) deli spletno povezavo do spletnega portala Mladi Maribor.

Izpolnjevanje obveznosti sodelovanja pri pripravi skupnega predloga modela se presoja za vsakega izvajalca posebej. Šteje se, da je izvajalec svojo obveznost izpolnil, če je pravočasno in aktivno sodeloval pri pripravi modela ter pripravil dogovorjene vsebinske prispevke, ne glede na to, ali so svoje obveznosti izpolnili tudi drugi izvajalci.

Izvajalec z izročitvijo skupnega predloga modela na MOM neodplačno, časovno in prostorsko neomejeno ter neizključno prenese pravico reproduciranja, distribuiranja, dajanja na voljo javnosti in predelave tistih delov modela, katerih imetnik materialnih avtorskih pravic je. MOM lahko skupni model v celoti ali delno uporablja, objavlja, razmnožuje, prilagaja, dopolnjuje in vključuje v druge dokumente za potrebe oblikovanja in izvajanja lokalne mladinske politike. Izvajalec mora zagotoviti, da je od avtorjev pridobil pravice v obsegu, potrebnem za izpolnitev te obveznosti. Izvajalec sme brez predhodnega pisnega soglasja MOM nadalje uporabljati le svoje samostojne vsebinske prispevke, ne pa skupnega modela kot celote.


5. člen
(obveznosti glede opreme)

Opremo, sofinancirano po tej pogodbi, mora izvajalec do vključno 31. decembra 2031:
· uporabljati za izvajanje dejavnosti za mlade na območju MOM;
· na vidnem mestu označiti z nalepko, iz katere je razvidno, da je bila kupljena s sredstvi MOM po javnem razpisu, če to dopušča njena narava, ter oznako ohraniti ves čas navedenega obdobja;
· ustrezno hraniti ter jo glede na njeno naravo, običajno življenjsko dobo in tehnološke značilnosti vzdrževati oz. upravljati v obsegu, ki je gospodaren in sorazmeren z njeno vrednostjo ter preostalo uporabnostjo, ter na zahtevo MOM omogočiti njen pregled, kadar to dopušča njena narava, in vpogled v dokazila o njeni uporabi;
· zagotoviti, da brez predhodnega pisnega soglasja MOM ni odtujena, prodana, podarjena ali uporabljena za druge namene;
· MOM nemudoma pisno obvestiti, če je zaradi višje sile ali drugih okoliščin, na katere izvajalec ni mogel vplivati, uničena, izgubljena, odtujena ali trajno neuporabna, ter predložiti ustrezna dokazila;
· zagotoviti, da je vsak njen začasni in brezplačni prenos v uporabo javnemu zavodu, katerega ustanoviteljica je MOM, ali organizaciji, ki na območju MOM izvaja mladinski program, sofinanciran iz proračuna MOM, ustrezno dokumentiran.

Če je do uničenja, izgube, odtujitve ali trajne neuporabnosti opreme prišlo zaradi naklepa ali malomarnosti izvajalca, lahko MOM zahteva, da izvajalec opremo nadomesti z enakovredno opremo ali vrne sorazmerni del sredstev, prejetih za njen nakup, ob upoštevanju preostalega obdobja namenske uporabe.


6. člen
(izplačila sredstev)

Proračunska sredstva so načrtovana v finančnem načrtu proračunskega uporabnika 0406 Urad za kulturo in mladino MOM na proračunski postavki 221208 – Sofinanciranje mladinskih dejavnosti.

MOM bo sredstva za nakup opreme po sklenitvi pogodbe v letu 2026 nakazala v enkratnem znesku, praviloma 20. (dvajsetega) dne v mesecu, na transakcijski račun izvajalca št.:

SI56 XXXXXXXX



7. člen
(vsebinsko in finančno poročanje)

Izvajalec mora zagotoviti plačilo računa oz. računov za opremo (v nadaljevanju: račun) v letu 2026, pri čemer mora biti oprema nabavljena v skladu s ponudbeno dokumentacijo, predloženo v okviru javnega razpisa oz. z novo ali posodobljeno ponudbo, ki jo predhodno pisno odobri MOM v skladu z 10. členom te pogodbe. Izvajalec mora za izplačilo sredstev za nakup opreme MOM predložiti zahtevek za izplačilo, ki mu priloži račun oziroma račune za nabavljeno opremo in dokazila o njihovem plačilu.

Po dobavi opreme, vendar najkasneje do 31. 1. 2027, mora izvajalec MOM posredovati vsebinsko in finančno poročilo o nakupu opreme. Iz vsebinskega in finančnega poročila mora biti mogoče nesporno preveriti, ali je bila oprema nabavljena, dobavljena oz. nameščena ali aktivirana, označena v obsegu, ki ga dopušča njena narava, in evidentirana v skladu s prijavo in to pogodbo. Vsebovati mora najmanj račun, dokazilo o plačilu, fotografije nabavljene in označene opreme oz. druga ustrezna dokazila o njeni nabavi, namestitvi ali aktivaciji in uporabi, če narava opreme ne omogoča predložitve fotografij, ter izpis iz evidence osnovnih sredstev oz. druge ustrezne evidence opreme. 

Izvajalec poročilo z dokazili MOM posreduje v elektronski obliki, v formatu PDF, na elektronski naslov gp.mom@maribor.si. Šteje se, da je poročilo predloženo pravočasno, če ga MOM prejme do izteka roka. 

Na zahtevo MOM mora izvajalec najpozneje v osmih (8) dneh od vročitve zahteve oz. v daljšem roku, ki ga glede na obseg zahtevane dokumentacije določi MOM, predložiti zahtevana pojasnila, dokazila, poročila ali drugo dokumentacijo, potrebno za preverjanje izpolnjevanja razpisnih pogojev in pogodbenih obveznosti.

Če izvajalec v določenem roku ne bo posredoval vsebinskega in finančnega poročila o nakupu opreme, zahtevanih dodatnih pojasnil ali drugih zahtevanih dokumentov, se šteje, da pogodbenih obveznosti ni izpolnil, in je dolžan MOM na njeno zahtevo vrniti sredstva, prejeta za nakup opreme, na račun, opredeljen v 9. členu te pogodbe, skupaj z zakonskimi zamudnimi obrestmi, obračunanimi od dneva nakazila sredstev do dneva njihovega vračila.

Če bo na podlagi nadzora ali predloženega poročila ugotovljena nenamenska poraba sredstev, bo MOM odstopila od pogodbe in zahtevala vračilo sredstev, prejetih za nakup opreme, na račun, opredeljen v 9. členu te pogodbe, skupaj z zakonskimi zamudnimi obrestmi, obračunanimi od dneva nakazila sredstev do dneva njihovega vračila.

Izvajalec potrjuje in jamči, da je MOM seznanil z vsemi dejstvi in podatki, ki so mu bili znani ali bi mu morali biti znani ter bi lahko vplivali na odločitev MOM o sklenitvi te pogodbe, ter da bodo vsi podatki, ki jih bo izvajalec posredoval MOM med izvajanjem pogodbe, resnični in popolni.


8. člen
(nadzor nad izvajanjem pogodbe)

Izvajalec se zavezuje, da bo pooblaščenim osebam MOM omogočil spremljanje, preverjanje in nadzor nad izvajanjem te pogodbe. Pooblaščene osebe MOM imajo pravico do vpogleda v vso dokumentacijo, povezano z nakupom in uporabo opreme, vključno z evidencami opreme, ter do pregleda opreme.

MOM ima pravico:
· izvajati nadzor nad izvajanjem pogodbenih obveznosti,
· izvajati nadzor nad namensko porabo proračunskih sredstev MOM,
· pregledovati vso dokumentacijo v zvezi z nakupom in uporabo opreme ter pregledati opremo,
izvajalec pa je MOM dolžan omogočiti izvajanje navedenega nadzora.

Pri nadzoru na kraju samem mora izvajalec omogočiti vpogled v računovodske in druge evidence, listine, elektronske zapise ter postopke, povezane z izvajanjem pogodbenih obveznosti, ter pregled opreme. Izvajalec se zavezuje, da bo pri izvedbi nadzora sodeloval, pravočasno pripravil zahtevano dokumentacijo in omogočil pregled opreme.

Nadzor, ki ga opravi pooblaščena oseba MOM, mora potekati tako, da ne ovira opravljanja redne dejavnosti izvajalca. O opravljenem nadzoru se sestavi zapisnik, ki ga podpišeta obe stranki.


9. člen
(neizpolnjevanje pogodbenih obveznosti)

Ob upoštevanju določb 7. člena te pogodbe mora izvajalec, če nakup opreme iz te pogodbe ni izveden, MOM vrniti sredstva, prejeta za nakup opreme, skupaj z zakonskimi zamudnimi obrestmi, obračunanimi od dneva nakazila sredstev do dneva njihovega vračila. Če je nakup opreme izveden le delno, mora izvajalec vrniti sorazmerni delež sredstev, prejetih za nakup opreme, skupaj z zakonskimi zamudnimi obrestmi, obračunanimi od dneva nakazila sredstev do dneva njihovega vračila.

MOM lahko tudi v naslednjih primerih uporabi enega ali več ukrepov – začasno zadrži financiranje, odstopi od pogodbe ali zahteva vračilo že nakazanih finančnih sredstev:
· če izvajalec ne omogoči nadzora v skladu z določbami pogodbe;
· če se ugotovi, da je izvajalec finančna sredstva pridobil na podlagi navajanja neresničnih podatkov;
· če MOM ugotovi, da je izvajalec isti del posameznega stroška financiral iz več virov ali da skupni znesek financiranja posameznega stroška iz vseh virov presega njegovo dejansko vrednost (dvojno financiranje);
· če se med izvajanjem pogodbe ugotovi, da izvajalec ne izpolnjuje razpisnih pogojev;
· če izvajalec kako drugače bistveno krši svoje obveznosti, določene s to pogodbo.

Kadar MOM zahteva vračilo sredstev zaradi neizpolnjevanja ali kršitve pogodbenih obveznosti izvajalca, mora izvajalec zahtevani znesek skupaj z zakonskimi zamudnimi obrestmi, obračunanimi od dneva nakazila sredstev do dneva njihovega vračila, vrniti v osmih dneh od prejema pisnega zahtevka MOM. Sredstva nakaže na transakcijski račun MOM št. SI56 01270-0100008403.


10. člen
(sprememba pogodbenih obveznosti)

Če nastopijo spremembe, ki vplivajo ali bi lahko vplivale na izpolnitev pogodbenih obveznosti, zlasti na nakup, dobavo ali namensko uporabo opreme, je izvajalec o tem dolžan pisno obvestiti MOM takoj, najpozneje pa v sedmih dneh od dneva, ko je za spremembo izvedel ali bi zanjo moral izvedeti.

Če ponudba, predložena v okviru javnega razpisa, pred izvedbo nakupa preneha veljati ali oprema iz ponudbe ni več dobavljiva, lahko izvajalec pred nakupom predloži novo oz. posodobljeno ponudbo in zaprosi za predhodno pisno soglasje MOM. MOM lahko spremembo odobri, če se nova oz. posodobljena ponudba nanaša na opremo enake vrste, količine in namena uporabe, katere tehnične specifikacije zagotavljajo najmanj funkcionalno in kakovostno enakovrednost z opremo iz prvotne ponudbe, ter sprememba ne vpliva na izpolnjevanje razpisnih pogojev ali na vsebine in lastnosti, ki so bile podlaga za odločitev o sofinanciranju. Znesek sofinanciranja MOM se zaradi predložitve nove oz. posodobljene ponudbe ne sme povečati.

Če se med veljavnostjo pogodbe zmanjša ali poveča obseg proračunskih sredstev, namenjenih sofinanciranju nakupa opreme, ali če ukrepi za izvrševanje proračuna preprečujejo izpolnitev obveznosti MOM v pogodbeno določenih rokih, pogodbeni stranki spremembe uredita z aneksom k tej pogodbi.

Če se po podpisu pogodbe zmanjša obseg sredstev, ki je v proračunu MOM namenjen sofinanciranju nakupa opreme, tako da izpolnitev obveznosti MOM po tej pogodbi ni več mogoča, lahko MOM pisno odstopi od pogodbe.

Če MOM odstopi od pogodbe po prejšnjem odstavku, mora izvajalec MOM vrniti prejeta sredstva, ki jih do odstopa od pogodbe ni namensko porabil za nakup opreme.

Odstop od pogodbe po tem členu ne vpliva na obveznosti izvajalca v zvezi z že nabavljeno opremo, zlasti na obveznosti glede njene uporabe, hrambe, označitve, evidentiranja in poročanja.


11. člen
(protikorupcijska klavzula)

Pogodbeni stranki sta pri preprečevanju korupcije zavezani k dolžnemu ravnanju. V skladu s prvim odstavkom 14. člena Zakona o integriteti in preprečevanju korupcije (Uradni list RS, št. 69/11 – uradno prečiščeno besedilo, 158/20, 3/22 – ZDeb in 16/23 – ZZPri) je pogodba nična, če »kdo v imenu ali na račun druge pogodbene stranke, predstavniku ali posredniku organa ali organizacije iz javnega sektorja obljubi, ponudi ali da kakšno nedovoljeno korist za:
· pridobitev posla ali
· za sklenitev posla pod ugodnejšimi pogoji ali
· za opustitev dolžnega nadzora nad izvajanjem pogodbenih obveznosti ali
· za drugo ravnanje ali opustitev, s katerim je organu ali organizaciji iz javnega sektorja povzročena škoda ali je omogočena pridobitev nedovoljene koristi predstavniku organa, posredniku organa ali organizacije iz javnega sektorja, drugi pogodbeni stranki ali njenemu predstavniku, zastopniku, posredniku«.


12. člen
(državne pomoči in pomoč de minimis)

Sredstva po tej pogodbi se dodeljujejo za izvajanje aktivnosti, ki po svoji naravi predstavljajo negospodarske dejavnosti na področju mladinskega dela, in se ne smejo uporabiti za financiranje gospodarske dejavnosti izvajalca.

Izvajalec mora sredstva, prejeta po tej pogodbi, uporabiti izključno za namen in upravičene stroške, določene z javnim razpisom in to pogodbo. Če se ugotovi, da dejavnost oziroma njen del, ki se financira po tej pogodbi, predstavlja gospodarsko dejavnost v smislu pravil Evropske unije o državnih pomočeh, se lahko sredstva za ta del dodelijo le ob upoštevanju veljavnih pravil o državnih pomočeh in pomoči de minimis.

V primeru iz prejšnjega odstavka mora izvajalec pred dodelitvijo sredstev za ta del dejavnosti predložiti izjave in podatke, potrebne za ugotovitev izpolnjevanja pogojev za dodelitev pomoči de minimis, vključno s podatki o drugih pomočeh de minimis, prejetih v relevantnem obdobju, ter o povezanih podjetjih, ki sestavljajo enotno podjetje.

Če pogoji za dodelitev pomoči de minimis niso izpolnjeni, se sredstva za gospodarsko dejavnost ne dodelijo.


13. člen
(obdelava in objava podatkov)

Izvajalec je seznanjen, da lahko MOM informacije javnega značaja iz dokumentacije, ki jo je izvajalec predložil MOM, obdeluje in uporablja za analitične, statistične in poročevalske namene.

Izvajalec je seznanjen, da bo MOM javno objavila seznam prejemnikov sredstev, ki bo obsegal naziv prejemnika, celotno nabavno vrednost opreme in znesek sofinanciranja MOM.



14. člen
(skrbnik pogodbe)

[bookmark: _Hlk156827667]Skrbnik pogodbe na strani izvajalca je …………………………………..

Skrbnik pogodbe na strani MOM je Ignac Navernik.


15. člen
(aneks k pogodbi)

Vse morebitne dopolnitve in spremembe te pogodbe stranki določita z aneksom k tej pogodbi. 


16. člen
(reševanje sporov)

Morebitna nesoglasja v zvezi z izvajanjem te pogodbe bosta pogodbeni stranki reševali sporazumno.

Če sporazumna rešitev ne bo mogoča, je za reševanje sporov pristojno stvarno pristojno sodišče v Mariboru.


17. člen
(veljavnost pogodbe)

Pogodba je sestavljena v dveh enakih izvodih, od katerih prejme vsaka pogodbena stranka po en izvod.

Pogodba začne veljati z dnem, ko jo podpišeta obe pogodbeni stranki, in velja do izpolnitve vseh obveznosti obeh pogodbenih strank, vključno z obveznostmi izvajalca v zvezi s sofinancirano opremo.

	Številka: 



SOFINANCER:
Mestna občina Maribor


ŽUPAN:

